GPSC ผนึก “จูรอง” สร้างโรงไฟฟ้า กำลังผลิต 96 MW มูลค่า 4 พันลบ. คาด COD ต้นปี 67
GPSC ลงนามสัญญาก่อสร้างกับ “จูรอง” ดำเนินการก่อสร้างโรงไฟฟ้า นิคมอุตสาหกรรมมาบตาพุด จ.ระยอง กำลังการผลิตรวมทั้งสิ้น 96 เมกะวัตต์ ด้วยมูลค่าการลงทุน 4 พันลบ. คาดว่าจะเริ่ม COD ต้นปี 67
9 ก.พ. 2565

นายวรวัฒน์ พิทยศิริ ประธานเจ้าหน้าที่บริหารและกรรมการผู้จัดการใหญ่ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC เปิดเผยว่าบริษัท โกลว์ เอสพีพี 2 จำกัด ซึ่งเป็นบริษัทย่อยในกลุ่ม GPSC ได้ลงนามในสัญญาก่อสร้าง (EPC) กับ บริษัท จูรอง เอ็นจิเนียริ่ง จำกัด (สิงคโปร์) และ บริษัท ไทย จูรอง เอ็นจีเนียริ่ง จำกัด เพื่อดำเนินการก่อสร้างโรงไฟฟ้า SPP (Small Power Producer) ขนาดกำลังการผลิต 48 เมกะวัตต์ จำนวน 2 เครื่อง หรือคิดเป็นกำลังการผลิตรวมทั้งสิ้น 96 เมกะวัตต์ มูลค่าการลงทุนประมาณ 4,000 ล้านบาทในนิคมอุตสาหกรรมมาบตาพุด จ.ระยอง คาดว่าจะสามารถผลิตไฟฟ้าเชิงพาณิชย์ได้ในช่วงต้นปี 67
สำหรับโครงการดังกล่าวใช้เวลาในการก่อสร้างประมาณ 2 ปี โดยเริ่มดำเนินการก่อสร้างในไตรมาส 2/65 และคาดว่าใช้เวลาในการก่อสร้างแล้วเสร็จในไตรมาส 2/67 โดยโครงการจะขายไฟฟ้าเข้าระบบของการไฟฟ้าฝ่ายผลิตแห่งประเทศไทย (กฟผ.) จำนวน 2 สัญญารวม 60 เมกะวัตต์ เป็นเวลา 25 ปี ภายใต้โครงการโรงไฟฟ้าทดแทน (SPP Replacement) ส่วนกำลังการผลิตไฟฟ้าส่วนที่เหลืออีก 36 เมกะวัตต์ และไอน้ำที่ได้จากกระบวนการผลิตจำนวน 230 ตันชั่วโมงจะขายให้กับภาคอุตสาหกรรมในพื้นที่มาบตาพุด
ทั้งนี้บริษัทคำนึงถึงปัจจัยทางเศรษฐกิจและสภาพแวดล้อมทางธุรกิจ รวมถึงสภาวะอุตสาหกรรมที่เปลี่ยนแปลงไปในรอบระยะเวลาที่ผ่านมา และได้ออกแบบกำลังการผลิตไฟฟ้าและไอน้ำให้เหมาะสม เพื่อทดแทนโรงไฟฟ้าเก่าที่ครบอายุการใช้งานแล้ว โครงการนี้เป็นโรงไฟฟ้าชนิดโคเจนเนอเรชั่น ที่ใช้ก๊าซธรรมชาติเป็นเชื้อเพลิง ด้วยการเลือกใช้เทคโนโลยีที่ทันสมัย ซึ่งจะทำโครงการสามารถผลิตไฟฟ้าและไอน้ำอย่างมีประสิทธิภาพ ส่งมอบผลิตภัณฑ์ที่มีความมั่นคงด้านเสถียรภาพและความพร้อมให้กับ กฟผ. และลูกค้าอุตสาหกรรมในพื้นที่มาบตาพุด จ.ระยอง สร้างความมั่นคงให้กับระบบผลิตไฟฟ้าของประเทศ ตลอดจนเป็นมิตรกับสิ่งแวดล้อม